b'\n_START_ARTICLE_\nTesla-transformator\n_START_PARAGRAPH_\nTesla-transformatoren (ogs\xc3\xa5 kaldet en tesla-spole) er en type transformator opkaldt efter sin opfinder, Nikola Tesla. Den er speciel derved, at spolerne har luft-kerne, og at koblingen mellem spolerne er lav, typisk K=0,15 . Det er en resonans transformator, hvilket vil sige at b\xc3\xa5de prim\xc3\xa6r og sekund\xc3\xa6r vikling er forbundet i parallel med en kondensator, der frembringer en L-C kreds. Disse kredse svinger ved samme frekvens._NEWLINE_Prim\xc3\xa6r kredsen har lav induktans og h\xc3\xb8j kapacitet, sekund\xc3\xa6r kredsen har h\xc3\xb8j induktans og lav kapacitet. Prim\xc3\xa6r kredsen er afbrudt af et gnistgab, og sekund\xc3\xa6r spolen er forbundet til jord i den ene ende. Transformatoren er i stand til at producere ekstremt h\xc3\xb8j sp\xc3\xa6nding, i st\xc3\xb8rrelsesordenen 100 tusinder af volt. _NEWLINE_Indledningsvis oplades prim\xc3\xa6rkondensatoren til en h\xc3\xb8j sp\xc3\xa6nding, ofte op til 20.000V. Dette medf\xc3\xb8rer at gnistgabet t\xc3\xa6nder og slutter prim\xc3\xa6r kredsen, som begynder at svinge ved resonansfrekvensen. P\xc3\xa5 grund af den magnetiske kobling mellem prim\xc3\xa6r og sekund\xc3\xa6r spole, overf\xc3\xb8res energien fra prim\xc3\xa6r kondensator til sekund\xc3\xa6r kondensator._NEWLINE_Man siger at prim\xc3\xa6ren "ringer ned" og sekund\xc3\xa6ren "ringer op". _NEWLINE_Koblingskoefficienten afg\xc3\xb8r hvor mange svingninger der skal til for at overf\xc3\xb8re energien. Idet den samme elektriske ladning overf\xc3\xb8res fra en stor kondensator til en lille, for\xc3\xb8ges sp\xc3\xa6ndingen proportionalt._NEWLINE_Tesla-spoler kan ses p\xc3\xa5 Energimuseet i Tange  og i oplevelsesparken Universe p\xc3\xa5 Als.'